แอกซ่ารับเสี่ยงหนี้เน่า
&nbsp;
21 ส.ค. 2554

ประกันชีวิต‘ลูกหนี้นอกระบบ’ค่าเบี้ย0.35%ไม่เก็บค่าคอมม์
โพสต์ทูเดย์ — แอกซ่า ประกันชีวิต พร้อมรับประกันความเสี่ยงลูกหนี้นอกระบบ แลกเบี้ย 80 ล้านบาท
แหล่งข่าวจากบริษัท กรุงไทยแอกซ่า ประกันชีวิต เปิดเผยว่า บริษัทอยู่ระหว่างหารือรายละเอียดกับธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน เกี่ยวกับการรับประกันชีวิตลูกหนี้นอกระบบรอบ 2 ของรัฐบาล ซึ่งคาดว่าจะเริ่มเข้าไปรับประกันได้ในเดือน ส.ค.นี้ 
ทั้งนี้ บริษัทได้เสนอคิดอัตราค่าที่ต่ำมากและเป็นอัตราเบี้ยที่ไม่มีนายหน้าหรือค่าคอมมิชชันเหมือนการประกันชีวิตทั่วไป เพราะเป็นโครงการของรัฐ ซึ่งบริษัทจะดูแลลูกค้ากลุ่มนี้โดยตรงไม่ได้ผ่านตัวแทนหรือนายหน้าแต่อย่างใด โดยคิดค่าเบี้ยที่ 0.35% ของวงเงินสินเชื่อหรืออัตราเบี้ย 350 บาทต่อวงเงินหนี้ 1 แสนบาท และคาดว่าจะได้เบี้ยประมาณ 7080 ล้านบาท จากฐานลูกค้าประมาณ 3 แสนราย คิดเป็นมูลหนี้เฉลี่ยรายละ 12 แสนบาท รวมแล้วเป็นวงเงินหนี้ประมาณ 34 หมื่นล้านบาท
“ทางบริษัทได้รับการติดต่อโดยตรงจากธนาคารกรุงไทยในฐานะผู้ถือหุ้นบริษัทจากกระทรวงการคลังขอให้เข้าไปรับประกันลูกหนี้กลุ่มนี้ ในอัตราเบี้ยต่ำสุดและบริษัทก็ต้องอยู่ได้ด้วย จึงเสนอเรื่องไปในลักษณะของการประกันกลุ่ม ซึ่งหน่วยงานที่เกี่ยวข้องและกระทรวงการคลังก็เห็นว่าเป็นราคาเบี้ยที่เหมาะสม จึงให้บริษัทเข้าไปรับประกันได้ ซึ่งบริษัทมั่นใจว่าจะรับประกันความเสี่ยงลูกค้ากลุ่มนี้ไหว” แหล่งข่าวเปิดเผย 
แหล่งข่าวจากกระทรวงการคลัง เปิดเผยว่า สำหรับลูกหนี้นอกระบบที่มาลงทะเบียนจำนวนกว่า 1 ล้านราย มีการถอนตัวจากการลงทะเบียน 4 แสนราย ผ่านการเจรจาหนี้ 6.5 แสนราย ในจำนวนนี้ผ่านเกณฑ์เข้ามาเป็นลูกหนี้ในระบบได้ 2 แสนราย ที่เหลือยังไม่สามารถโอนหนี้เข้าระบบได้ เนื่องจากไม่มีรายได้เพียงพอและไม่มีผู้ค้ำประกัน ทั้งนี้ ธ.ก.ส.ได้รับโอนหนี้มา 6 แสนราย เจรจาและมีความประสงค์โอนหนี้เข้าระบบ 3.4 แสนราย มูลหนี้ 4.1 หมื่นล้านบาท มีการอนุมัติสินเชื่อไปแล้ว 1.8 แสนราย วงเงิน 1.7 หมื่นล้านบาท
ด้านธนาคารออมสิน ได้รับการโอนหนี้มา 5 แสนราย ในจำนวนนี้เจรจาได้ 1.3 แสนราย ที่มีความพร้อมที่จะโอนหนี้เข้ามาในระบบ มีการอนุมัติสินเชื่อไปแล้ว 2.4 หมื่นราย เป็นเงินจำนวน 1,000 ล้านบาท